
ועדת העבודה, הרווחה והבריאות

7.7.2009


הכנסת השמונה עשרה






נוסח לא מתוקן

מושב ראשון

פרוטוקול מס' 64

מישיבת ועדת העבודה, הרווחה והבריאות

יום שלישי, ט"ו בתמוז התשס"ט (7 ביולי 2009), שעה 16:30

סדר היום:

הצעת חוק ההתייעלות הכלכלית (תיקוני חקיקה ליישום התכנית הכלכלית

לשנים 2009 ו-2010), התשס"ט-2009

פרק י', סעיף 33 – תכשיר מרשם

נכחו:

חברי הוועדה:

חיים כץ – היו"ר

עפו אגבאריה

רחל אדטו

חיים אמסלם

אופיר אקוניס

אריה ביבי

אורלי לוי-אבקסיס

משה (מוץ) מטלון

מוזמנים:

ד"ר שושנה ריבא, מנהלת אגף סיעוד, משרד הבריאות

עו"ד נתן סמוך, הלשכה המשפטית, משרד הבריאות

מזל אלבגלי, אחות, משרד הבריאות

נאוה פלדמן, אחות, משרד הבריאות

משה בר סימן-טוב, רפרנט עבודה ורווחה, אגף התקציבים, משרד האוצר

עו"ד טלי שטיין, ממונה על תחום בריאות, משרד המשפטים

עו"ד רביב מייזל, ראש תחום מדיניות ציבורית, ההסתדרות הרפואית

ד"ר שלמה בירקנפלד, יו"ר ארגון הסתדרות הרופאים הווטרינריים

ד"ר מיכאלה ברקוביץ', הסתדרות הרופאים הווטרינריים

ד"ר דוריס וייס, אחות ראשית, כללית שירותי בריאות

ייעוץ משפטי:

נועה בן-שבת

מנהלת הוועדה:

וילמה מאור

רשמה וערכה:

אהובה שרון – חבר המתרגמים בע"מ

הצעת חוק ההתייעלות הכלכלית (תיקוני חקיקה ליישום התכנית הכלכלית

לשנים 2009 ו-2010), התשס"ט-2009

פרק י', סעיף 33 – תכשיר מרשם

היו"ר חיים כץ:


אני מתכבד לפתוח את ישיבת ועדת העבודה, הרווחה והבריאות. אנחנו דנים בהצעת חוק ההתייעלות הכלכלית (תיקוני חקיקה ליישום התכנית הכלכלית לשנים 2009 ו-2010), התשס"ט-2009, פרק י', סעיף 33 – תכשיר מרשם.


רצינו לרצות את כולם ולכן שלחנו את הגורמים השונים להידברות. נמצאים כאן שני חברים שהם רופאים ואני מבין ללבם, ולכן שיתפתי אותם ונתתי להם לדבר ככל שרצו. לאחר שההסתדרות הרפואית הסכימה, ואחרי שכולם הסכימו אנחנו באים להצביע על הסכמות. אני חושב שהדיון הסתיים ואנחנו עוברים להצבעה. אם יהיו הסתייגויות, אנחנו נצביע עליהן.

רחל אדטו:

משפט, לפני ההצבעה.


אני לא נכנסת לוויכוח אבל אני רוצה לצטט משהו מהישיבה הקודמת, ברשותך. הישיבה הקודמת שהייתה מאוד סוערת בנושא תוכנית ויסקונסין והיא באמת הייתה ישיבה מאוד מהותית, אני רוצה לצטט שני אנשים שהם חברי ועדה ולומר מה הם אמרו באותה ישיבה.


הדברים נאמרו והם נכתבו מילה במילה: לא נקדיש חצי שעה-שעה-שעתיים-שלוש בענייני גורלם של אנשים. לא אצה לנו הדרך. יש לנו זמן. נקיים דיון רציני בוועדת העבודה, הרווחה והבריאות. אנחנו מדברים על גורלם של אנשים. אז אמר חבר נוסף: זה התפקיד שלנו בוועדת העבודה, הרווחה והבריאות.


אם אנחנו מדברים על גורלם של אנשים, זה גורלם של אנשים. אם אנחנו  מדברים על צורך בדיון רציני, מהותי וחשוב, לא חוק ההסדרים ולא הדרך שהדבר הזה התנהל.

היו"ר חיים כץ:


אני מכבד את דבריה של חברת הכנסת רחל אדטו. אני רוצה לחזור ולומר שהתקיימו כאן שתי ישיבות. לאף אחד לא סתמו את הפה וכל אחד אמר את מה שהיה לו לומר. הדברים אליהם הגענו כאן, הם בהסכמה וזה אחרי שעות של דיונים. יתרה מזאת, גם אחרי שהגענו להסכמה, אני נפגשתי עם חברת הכנסת רחל אדטו כדי לשמוע מה מפריע לה ואמרתי לה שהיא תקבל מה שמפריע לה, למרות שאולי זה לא ימצא חן בעיניכם.


אנחנו עוברים להקראה ולהצבעה.

נועה בן-שבת:
33.
תיקון פקודת הרוקחים


בפקודת הרוקחים (נוסח חדש), התשמ"א-1981 -


(1)
בסעיף 1 -

(א)
בהגדרה "תכשיר מרשם",  אחרי "רופא" יבוא "או במרשם אחר לפי סעיף 26(א)".

(ב)
בהגדרה "תכשיר בלא מרשם", אחרי "רופא" יבוא "או במרשם אחר לפי סעיף 26(א)".


(2)
בסעיף 26 -

(א)
בסעיף קטן (א) במקום "ינופקו" יבוא "ינופק" ובסופו יבוא "או בידי אח או אחות מוסמכים שהם בעלי ותק של חמש שנים לפחות כאח או אחות מוסמכים וקיבלו הרשאה אישית לכך מידי המנהל או מידי רופא שממלא את תפקיד המנהל הרפואי הראשי בקופת חולים כהגדרתה בחוק ביטוח בריאות או במוסד רפואי כהגדרתו בפקודת בריאות העם, 1940, שהמנהל   הסמיכם לכם, וזאת לפי הוראות כאמור בסעיף קטן (א2).

היו"ר חיים כץ:


זאת החלטה שלנו. אם לא מתאים לכם, לא נצביע. 

נתן סמוך:

יש כאן טעות. מה נועה לא תקבל, אני משיג. אני פשוט מזכיר ליועצת המשפטית את הנוסח.

אריה ביבי:


יש לי הרגשה שלא מתאים להם.

נתן סמוך:

אני לא פותח כלום. "קיבלו הרשאה אישית לכך מידי המנהל", לבקשת דוקטור אדטו הורדנו את הנושא של רופא ממשלתי, "או מידי רופא שממלא תפקיד ניהולי בקופת חולים כהגדרתה בחוק ביטוח בריאות".

היו"ר חיים כץ:


אנחנו רצינו להקביל רופא ניהולי לרופא ראשי. המנהל הראשי בסניף קופת חולים. עשינו את זה במודע.

רחל אדטו:

לא באותו סניף אלא המנהל הרפואי הראשי, לא באותו סניף. לא יכול להיות שמצד אחד יש לך מנכ"ל ומצד שני אתה תיקח מנהל מינהל רפואי.

נועה בן-שבת:


(ב)
בסעיף קטן (א1) -




(1)
בפסקה (1) במקום "בידי רופא" יבוא "לפי סעיף קטן (א)".




(2)
בפסקה (2) במקום "רופא" יבוא "לפי סעיף קטן (א)".



(ג)
אחרי סעיף קטן (א1) יבוא:




"(א2)
(1)
אח או אחות מוסמכים  שקיבלו הרשאה כאמור בסעיף

קטן (א), יהיו רשאים לתת מרשם כאמור באותו סעיף קטן רק אם התקיים אחד מאלה, ובלבד שלא יינתן מרשם כאמור לתקופה העולה על 6 חודשים מהמועד שבו נבדק המטופל לאחרונה בידי הרופא המטפל:

(א)
המרשם ניתן למטופל הנזקק לטיפול כרוני, בהמשך לטיפול שתחילתו נעשתה לפי מרשם חתום בידי רופא (להלן – טיפול המשכי), וללא סטייה מפרטי המרשם, ואם ניתנו הנחיות אחרות לעניין חידוש המרשם או תנאיו, ללא סטייה מהן ובלבד שאין בהנחיות כאמור כדי לסטות מההנחיות ככל שניתנו לפי סעיף קטן (א2)(2)(ד).

רחל אדטו:

בידי הרופא המטפל, זאת לא הגדרה משפטית. תחילתו נעשתה לפי מרשם חתום בידי הרופא המטפל, זאת הייתה ההסכמה. הרופא המטפל, זאת לא הגדרה משפטית.

נועה בן-שבת:

אנחנו מדברים על סיטואציה.

נתן סמוך:

אין בעיה.

נועה בן-שבת:
(ב)
המרשם ניתן כטיפול מקל כהגדרתו בחוק החולה הנוטה למות, התשס"ו-2005 למטופל הנזקק לו, ובלבד שהוא טיפול המשכי.
היו"ר חיים כץ:


טיפול המשכי. אם מדובר בטיפול התחלתי, שיבוא רופא.

נתן סמוך:

זאת ההסכמה. לכן הצמצום של הדברים.

נועה בן-שבת:

זה לא על חולה הנוטה למות אלא הטיפול המקל הוא לפי חוק הנוטה למות. זה מגוון רחב יותר של מטופלים.

(2)
המנהל ייתן הוראות לעניין מתן מרשם בידי אח או אחות לפי סעיף קטן (א), שיפורסמו ברשומות ובהן יפורטו בין היתר כל אלה:

(א)
סוגי תכשירים שאח או אחות כאמור יהיו רשאים לתת לגביהם מרשם,] ובלבד שיכללו רק תכשירים המיועדים לטיפול כאמור בפסקה (1)(א) או (ב) וכן התנאים למתן מרשם לגבי כל אחד מסוגי התכשירים כאמור.

(ב)
ההכשרה הנדרשת מאח או אחות כאמור לצורך מתן מרשם לתכשיר כאמור בפסקת משנה (א), ובלבד שהכשרה כאמור תהיה בהיקף של שנה אקדמית אחת לפחחות ותכלול, בין היתר, קורסים בתחום לפרמקולוגיה קלינית.

(ג)
חובתם של האח או האחות כאמור למסור הודעה לרופא המטפל סמוך לאחר מתן המרשם כאמור בסעיף קטן (א).

(ד)
חובתה של אחות לעיין בתיקו הרפואי של מטופל לפני מתן מרשם כאמור בסעיף קטן  (א)(2)(1)(א) ואם ניתנו הנחיות על ידי הרופא המטפל לעניין חידוש המרשם או תנאיו, מחובתה של האחות לא לסטות מהן.

השאלה למה כאן נדרש דווקא האיחוד.

היו"ר חיים כץ:


לא נשאל שום דבר. תמשיכי להקריא.

נועה בן-שבת:

(3)
בסעיף 27(ב) במקום "הרופא במרשם" יבוא "נותן המרשם".

(4)
בסעיף 40, אחרי "של המוסד" יבוא "או אחות מוסמכים של המוסד, שקיבלו הרשאה לכך לפי סעיף 26(א)".

היו"ר חיים כץ:


אנחנו מצביעים על הצעת החוק.

ה צ ב ע ה

בעד – 5

ההצעה אושרה

נועה בן-שבת:

יש הסתייגות של חברת הכנסת רחל אדטו.

רחל אדטו:

יש הסתייגות. אני מסתייגת מכל הסעיף הזה וזאת ההסתייגות המהותית העיקרית שלי. אני רוצה למחוק. בכל מקום שיש אישור, שיבוא בידי אח או אחות מוסמכים – בידי רופא.

היו"ר חיים כץ:


אנחנו מצביעים על ההסתייגות.

ה צ ב ע ה

ההסתייגות לא התקבלה.

תודה רבה. הישיבה נעולה.

הישיבה ננעלה בשעה 16:40
